În data de 1 mai, Radio Renașterea, postul de radio al Arhiepiscopiei Vadului, Feleacului și Clujului, aniversează 25 de ani de la înființare.
Inițiativa i-a aparținut vrednicului de pomenire Mitropolit Bartolomeu Anania, cu menirea ca, „pe calea undelor, cuvântul Evangheliei să coboare de pe amvoane și să pătrundă în suflete și conștiințe”.
Începând cu data de 1 mai 1999, pe 91 MHz, Radio Renașterea emite non-stop în municipiul Cluj-Napoca și împrejurimi.
De asemenea, din 1 mai 2004, postul de radio poate fi accesat online la adresa www.radiorenasterea.ro.
Postul și-a extins treptat aria de acoperire teritorială, începând cu 2005 poate fi recepționat în Bistrița, pe frecvența 102 MHz, iar din 2019, Radio Renașterea poate fi ascultat și în zona Huedinului, până în județul Sălaj, pe frecvența 99.1 MHz.
Programul de difuzare include emisiuni religioase, culturale, sociale, muzicale și informative pentru diferite categorii de ascultători.
Redacția este condusă de Arhidiaconul Dan Grigore Văscu și are cinci departamente – Teologic, Social, Cultural-Muzical, Informativ și Tehnic – și peste 20 de angajați, dintre care majoritatea tineri absolvenți de teologie.
Emisiunile sunt variate, existând programe dedicate anumitor categorii precum: adolescenți, studenți, persoane cu nevoi speciale și copii.
Pe această cale, redacția Basilica.ro le transmite colegilor de la Radio Renașterea urări de bine și prosperitate.
În Biserica Ortodoxă Română, pe lângă Radio Renașterea și Radio Trinitas, postul de radio al Patriarhiei Române, mai funcționează alte trei radiouri eparhiale: Radio Dobrogea, Radio Reîntregirea și Radio Lumina.
Foto credit: Darius Echim / Mitropolia Clujului, Maramureșului și Sălajului